फौजी अफसर की बेटी से हुआ था प्यार, निकाली जरूरी जानकारियां
‘ब्लैक टाइगर’ के नाम से मशहूर रॉ एजेंट रविंद्र कौशिक ने पाकिस्तान जाकर फौजी अफसर की बेटे से न सिर्फ प्यार और शादी की; बल्कि वहां की फौज में बड़े अफसर भी बन गए। लेकिन बाद में वो पकड़े गए और पाकिस्तानी कैद में ही उनकी मौत हो गई।
2018 में आलिया भट्ट और विक्की कौशल की एक फिल्म आई, जिसका नाम था ‘राजी’। इस फिल्म में आलिया ने एक इंडियन एजेंट का किरदार निभाया था; जिसने एक मिशन के लिए पाकिस्तानी ऑफिसर से शादी की। शादी के बाद आलिया ने कई सीक्रेट इन्फॉर्मेशन भारत भेजे।
लेकिन इस फिल्म के बनने से काफी पहले ऐसा हकीकत में भी हो चुका है। ‘ब्लैक टाइगर’ के नाम से मशहूर रॉ एजेंट रविंद्र कौशिक ने पाकिस्तान जाकर फौजी अफसर की बेटी से न सिर्फ प्यार और शादी की; बल्कि वहां की फौज में बड़े अफसर भी बन गए। लेकिन बाद में वो पकड़े गए और पाकिस्तानी कैद में ही उनकी मौत हो गई। पाकिस्तान में उन्होंने जिस लड़की से प्रेम किया था, वो आज भी वहां रह रही है। उनका एक बेटा भी है। जिसके बारे में दुनिया को बहुत जानकारी नहीं है।
खबर से जुड़े इस पोल में अपनी राय देते जाएं
23 साल की उम्र में हमेशा के लिए गए थे पाकिस्तान
ब्लैक टाइगर के नाम से मशहूर हुए रॉ एजेंट का असली नाम रविंद्र कौशिक था। लेकिन पाकिस्तान जाने से पहले उन्होंने अपना नाम बदलकर नबी अहमद शकीर रख लिया। उन्होंने उर्दू और इस्लामी साहित्य की भी शिक्षा ली।
दरअसल, राजस्थान में जन्मे रविंद्र कौशिक को थिएटर का बड़ा शौक था। एक बार किसी रॉ ऑफिसर ने उनको नाटक करते हुए देखा। रविंद्र को पूरी तरह से किरदार में ढलते हुए देख उन्हें लगा कि ये लड़का जरूर पाकिस्तान जाकर एक नए किरदार को जी सकता है। जिसके बाद 23 साल की उम्र में रविंद्र रॉ के लिए काम करने लगे।
लाहौर यूनिवर्सिटी में पढ़ाई, फौजी अफसर की बेटी से हुआ प्यार
अपने नए नाम के साथ रविंद्र पाकिस्तान गए तो किसी को कानोकान खबर भी नहीं हुई। भारत में उनके सारे रिकॉर्ड डिलीट कर दिए गए। पाकिस्तान जाकर रविंद्र ने नई जिंदगी शुरू की। उन्होंने लाहौर यूनिवर्सिटी में एडमिशन लिया। वहां से वकालत की पढ़ाई पूरी की।
पढ़ाई के बाद रविंद्र पाकिस्तानी फौज में शामिल हो गए। इन्हीं दिनों पाकिस्तानी फौज के एक बड़े अफसर की बेटी से उन्हें प्यार हुआ। बाद में दोनों ने शादी कर ली। उनकी पत्नी का नाम अमानत था। दोनों को एक बेटा भी हुआ।
कई सालों तक पाकिस्तानी फौज में काम करते हुए रविंद्र जरूरी जानकारियां भारत भेजते रहे।
पत्नी को भी नहीं पता थी असली बात
पाकिस्तान में रविंद्र कौशिक का पत्नी और बच्चे के साथ भरपूरा परिवार था। सालों साथ रहने के बाद भी उनकी पत्नी को रविंद्र के एजेंट होने की जानकारी नहीं मिली। उनका बेटा अरीब अहमद खान स्कूल जाने लगा था।
लेकिन पाकिस्तान में ही मौजूद एक जूनियर एजेंट ने गिरफ्तारी के बाद रविंद्र के बारे में सबकुछ उगल दिया। रविंद्र इस वक्त तक पाकिस्तानी फौज में मेजर के रैंक तक पहुंच चुके थे।
जेल में हुई ब्लैक टाइगर की मौत, पत्नी और बेटा जी रहे गुमनामी की जिंदगी
साल 1983 में राज खुलने के बाद रविंद्र कौशिक को गिरफ्तार कर लिया गया। जेल में उन्हें काफी प्रताड़ित भी किया गया। रविंद्र कौशिक कुल 18 साल पाकिस्तानी जेल में बंद रहे। साल 2011 में उनरी जेल में ही मौत हो गई।
पाकिस्तान में उनकी पत्नी अमानत और बेटा अरीब अहमद खान आज भी रहते हैं। लेकिन वे किस जगह और किस हालात में रह रहे हैं, ये किसी को भी पता नहीं।